Personen har tidligere beskyldt borgmesteren for at lyve i en sag om målinger af musikstøj om sommeren. Det er en sag, hvor der har været en årelang strid om støjniveauet fra restaurationer i Skagen. - Der er jo ligesom et par trin i at sige fra overfor den slags. Og et af de niveauer, hvor jeg kan sige fra, det er jo ved at sige højt; hertil og ikke længere. Og det var endda måske lige lidt over at blive kaldt løgner og andet, siger Birgit S. Hansen. - Det næste trin er jo så at gå til en advokat, og starte en injuriesag, og der eventuelt kommer en dom. Og det gemmer jeg lidt, fordi nu har jeg i hvert fald sagt det højt. Skagboen kaldte blandt andet den ultra populære borgmester for løgner, fordi hun havde givet urigtige oplysninger i sagen om støjmålinger. Birgit S. Hansen trak dog sine udtalelser tilbage, da hun blev klar over, at de informationer, hun havde fået i sagen om støjmålingerne, var forkerte. - Min intention med at tale højt om det, er er ikke, at jeg skal ynkes eller have sympati. Det er, at vi bliver nødt til at tage debatten. Og jeg bliver også nødt til det som meningsdanner, politiker og beslutningstager, fordi jeg har nogle unge mennesker omkring mig, der har sagt, at de ikke fatter, jeg gider være i politik, siger Birgit S. Hansen. - Og det er jo det, vi skal sige fra overfor. At det er et af vilkårene, at vi bliver kaldt noget, der minder om injurier. Alligevel fastholdt skagboen, at borgmesteren med vilje havde løjet, og at hun havde udøvet magtmisbrug. Og det var altså den kritik, som fik borgmesteren til at overveje at hive skagboen i retten for injurier - altså fornærmende udtalelser. Hun har tidligere oplevet at få dødstrusler, og i den sag gik hun til politiet. Men her drejer det sig om injurier, og selv om hun mener, grænsen er overskredet for, hvad man kan tillade sig at anklage hende for, så giver hun denne gang den utilfredse borger en chance for at besinde sig. - Der er nogen, der har spurgt mig, om jeg ikke bliver mere hård med årene. Nej, jeg bliver mere blød. Og jeg kan mærke, at jeg pakker lidt de her dødstrusler, injurier og chikane, som jeg har været udsat for. Og en måde, jeg kommer videre på, det er ved at tale om det, og det er ved at være med til at rejse den her dagsorden. Skagboen, der er afsender på påstandene om borgmesteren i Frederikshavn fastholder overfor Nordjyske sine udtalelser. - Et er, at vi er uenige om sagen og synes, det kunne være tacklet på en anden måde. Men vi kalder ikke hinanden noget. Og nu har jeg sagt fra overfor det. Hvis det fortsætter trækker jeg en streg i sandet. Du kan se hele interviewet med Birgit S. Hansen her:

Referat:
Borgmesteren i Frederikshavn Kommune, Birgit S. Hansen (S), har droppet at anlægge en injuriesag mod skagbo, der blandt andet har kaldt hende løgner.